กฎกระทรวง ฉบับที่ 38 (พ.ศ. 2559) ออกตามความในพระราชบัญญัติภาษีสรรพสามิต พ.ศ. 2527 ว่าด้วยวิธีการในการใช้แสตมป์สรรพสามิตและเครื่องหมายแสดงการเสียภาษีเพื่อให้ปรากฏว่าได้เสียภาษีแล้ว
กฎกระทรวง
กฎกระทรวง
ฉบับที่ ๓๘ (พ.ศ. ๒๕๕๙)
ออกตามความในพระราชบัญญัติภาษีสรรพสามิต
พ.ศ. ๒๕๒๗
ว่าด้วยวิธีการในการใช้แสตมป์สรรพสามิตและเครื่องหมายแสดงการเสียภาษี
เพื่อให้ปรากฏว่าได้เสียภาษีแล้ว
 

อาศัยอำนาจตามความในมาตรา
๕ และมาตรา ๕๙ วรรคสอง แห่งพระราชบัญญัติภาษีสรรพสามิต พ.ศ. ๒๕๒๗
รัฐมนตรีว่าการกระทรวงการคลังออกกฎกระทรวงไว้ ดังต่อไปนี้

ข้อ
๑[๑] กฎกระทรวงนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๒ ให้ยกเลิกความใน (๓) ของข้อ ๑
แห่งกฎกระทรวง ฉบับที่ ๕ (พ.ศ. ๒๕๒๗) ออกตามความในพระราชบัญญัติภาษีสรรพสามิต พ.ศ.
๒๕๒๗
ว่าด้วยวิธีการในการใช้แสตมป์สรรพสามิตและเครื่องหมายแสดงการเสียภาษีเพื่อให้ปรากฏว่าได้เสียภาษีแล้ว
และให้ใช้ความต่อไปนี้แทน
(๓) สำหรับเครื่องดื่มที่ผลิตในราชอาณาจักร
ให้ปิดแสตมป์สรรพสามิตที่ปากภาชนะที่บรรจุเครื่องดื่มในลักษณะซึ่งถ้าได้เปิดภาชนะนั้นแล้ว
แสตมป์สรรพสามิตนั้นจะต้องถูกทำลาย

ข้อ
๓ ให้เพิ่มความต่อไปนี้เป็น (๓/๑)
ของข้อ ๑ แห่งกฎกระทรวง ฉบับที่ ๕ (พ.ศ. ๒๕๒๗) ออกตามความในพระราชบัญญัติภาษีสรรพสามิต
พ.ศ. ๒๕๒๗ ว่าด้วยวิธีการในการใช้แสตมป์สรรพสามิตและเครื่องหมายแสดงการเสียภาษีเพื่อให้ปรากฏว่าได้เสียภาษีแล้ว
(๓/๑) สำหรับเครื่องดื่มที่นำเข้ามาในราชอาณาจักร
ให้ปิดแสตมป์สรรพสามิตหนึ่งดวงที่ภาชนะบรรจุเครื่องดื่มให้แนบสนิทจนไม่สามารถแกะลอกมาใช้ซ้ำได้ในตำแหน่งที่สามารถมองเห็นได้ชัดเจนตามชนิดดังนี้
(ก)
เครื่องดื่มบรรจุภาชนะประเภทขวด ให้ปิดแสตมป์สรรพสามิตที่ด้านบนของฝาหรือจุก
หรือสิ่งผนึกภาชนะอื่นซึ่งใช้ผนึกภาชนะนั้นได้ในทำนองเดียวกับฝาหรือจุกของเครื่องดื่มนั้น
(ข)
เครื่องดื่มบรรจุภาชนะประเภทกล่อง กระป๋อง หรือภาชนะบรรจุอื่น ๆ
ให้ปิดแสตมป์สรรพสามิตที่ด้านบน หรือด้านข้างของภาชนะบรรจุเครื่องดื่มนั้น


ให้ไว้ ณ วันที่ ๘
มกราคม พ.ศ. ๒๕๕๙
อภิศักดิ์ ตันติวรวงศ์
รัฐมนตรีว่าการกระทรวงการคลัง
หมายเหตุ :-
เหตุผลในการประกาศใช้กฎกระทรวงฉบับนี้ คือ
โดยที่ได้มีการกำหนดชนิดและลักษณะของแสตมป์สรรพสามิตสำหรับเครื่องดื่มที่นำเข้ามาในราชอาณาจักรขึ้นใหม่
เพื่อใช้ปิดภาชนะสำหรับเครื่องดื่มดังกล่าว สมควรกำหนดวิธีการใช้แสตมป์สรรพสามิตสำหรับเครื่องดื่มที่ผลิตในราชอาณาจักรและเครื่องดื่มที่นำเข้ามาในราชอาณาจักร
จึงจำเป็นต้องออกกฎกระทรวงนี้







ปริยานุช/จัดทำ
๒๒ มกราคม ๒๕๕๙

วิศนี/ตรวจ
๒๒ มกราคม ๒๕๕๙



[๑] ราชกิจจานุเบกษา
เล่ม ๑๓๓/ตอนที่ ๓ ก/หน้า ๑/๘ มกราคม ๒๕๕๙